Morten Bødskov (S), 2014-03-13:
Tak for det, formand.
Socialdemokraterne er blandt hovedarkitekterne bag vores velfærdssamfund, og derfor passer vi selvfølgelig godt på det.
Vores holdning til udlændinge, der kommer til Danmark for at arbejde, og som får adgang til vores velfærdsydelser, er derfor også klar: Folk, der kommer til Danmark, skal komme her for at arbejde.
Så enkelt er det.
Folk skal ikke kun komme her for at få adgang til vores velfærdsydelser.
Der skal sættes hårdt ind over for folk, som kommer til Danmark for at misbruge vores velfærdsydelser, og vi skal ikke finde os i arbejdsgivere, der udnytter underbetalt arbejdskraft.
Kommer folk til Danmark for at arbejde, skal det ske på danske løn- og ansættelsesvilkår.
De arbejdsgivere, der udnytter underbetalt arbejdskraft, bidrager til menneskehandel, menneskesmugling og svindel med skatter og afgifter, skal – og det er ikke bare populært sagt – have med grovfilen.
Hvis bare Dansk Folkeparti, Venstre og Konservative havde været deres ansvar på det her område bevidst, kunne meget være gjort.
SR-regeringen har fra dag et styrket indsatsen: Straffene er blevet skærpet, bøderne er hævet og kontrollen fra både politi, skattemyndigheder og arbejdstilsyn er blevet styrket markant.
EU-samarbejdet skal være med til at skabe vækst og arbejdspladser, og som et lille land har Danmark uendelig stor gavn af at være en del af et tæt EU-samarbejde.
Det betyder som sagt, at vi kan søge arbejde i andre EU-lande, og at folk fra andre EU-lande selvfølgelig også kan søge arbejde her hos os.
Tusindvis og atter tusindvis af danske arbejdspladser er direkte afhængige af vores deltagelse i EU-samarbejdet og af den frie bevægelighed.
Ethvert lokalsamfund rundtomkring i vores land har en virksomhed, som vil lide stor skade og tabe mange arbejdspladser, hvis vi fra den ene dag til den anden trak os ud af den her del af EU-samarbejdet.
Mulighederne for at søge arbejde på tværs af grænserne skal – hvad ministeren jo også sagde – ikke bruges til at rejse derhen, hvor velfærdsydelserne er størst.
Nej, mulighederne skal selvfølgelig bruges af vores virksomheder og af os danskere til at søge arbejde, skabe mere vækst og sikre flere arbejdspladser.
Det er rigtigt, som ministeren også sagde, at EU ikke skal være det, som nogen har kaldt en social union, hvor man uden at bidrage kan flytte fra et land til et andet og kræve velfærdsydelser.
I EU-samarbejdet er vi forskellige, vi samarbejder tæt, og vi skal ikke være ens.
Derfor følger vi selvfølgelig også udviklingen tæt.
Det gør vi for at undgå misbrug, og derfor præsenterede statsministeren i tirsdags en omfattende pakke, så vi bedre kan beskytte vores velfærd mod misbrug.
Regeringen starter på dagpengeområdet og lægger op til, at kontrollen bliver skærpet, så vi sikrer, at ledige får udbetalt dagpenge, og at de ledige, der får udbetalt dagpenge her i Danmark, reelt har bopæl og opholder sig i Danmark.
Samtidig bliver der, som vi har hørt, sat hårdere ind over for misbrug og snyd med kontanthjælp.
De myndigheder, der i dag kontrollerer indsatsen mod snyd, skal i fremtiden samarbejde tættere med deres kolleger på den anden side af grænsen.
Indsatsen gøres skarpere, der skal i højere grad tjekkes for ejerforhold og værdier, og at man rent faktisk har udført et reelt arbejde for at modtage den kontanthjælp, som man modtager.
Som vi har hørt, lægger regeringen også i EU-samarbejdet op til, at indsatsen nu skal styrkes yderligere, for vi må ikke ende i en situation, hvor forskellene i vores velfærdssystemer betyder, at store grupper tiltrækkes af ydelserne med betydelige økonomiske problemer til følge – eksempelvis for et lille land som Danmark.
Derfor lægger regeringen helt rigtigt op til, at man skal være på forkant med udviklingen.
Vi starter med dagpengesystemet og skærmer vores dagpengesystem af.
Vi ønsker ikke, at man fra første arbejdsdag i Danmark skal kunne modtage dagpenge.
Som altid skal der være rettigheder og pligter, og som regeringen klart har signaleret – og det bakker Socialdemokraterne selvfølgelig op om – er vi imod ideer om at udvide mulighederne til, at man kan tage dagpenge med ud af Danmark, for det er ikke rimeligt.
Endelig ved vi jo, at der snart skal forhandles om de regler, der gælder for EU-borgeres ret til velfærdsydelser, når man flytter fra et EU-land til et andet.
Her mener Socialdemokraterne lige som regeringen, at vi skal sikre, hvad man kan kalde et nationalt værn mod misbrug, og værnet skal eksempelvis benyttes i de tilfælde, hvor store grupper tiltrækkes af en velfærdsydelse, og hvor det skaber betydelige økonomiske udfordringer.
Det er en debat, som har præget dansk politik i noget tid, og regeringen har nu fremlagt en ambitiøs pakke.
Det har vi gjort for at sikre, at vi får bedre muligheder for at beskytte vores velfærd mod misbrug.
Fra Socialdemokraternes side skal der lyde en klar opfordring til Folketingets partier – ikke mindst Venstre og Konservative – til sammen med regeringen nu at tage ansvar for både at beskytte vores velfærd bedre og fastholde Danmark som et centralt medlem af EU-samarbejdet.
Det sidste ikke mindst fordi EU-samarbejdet er garanten for tusindvis og atter tusindvis af arbejdspladser.
Det er en forudsætning for vækst og beskæftigelse i Danmark.
Folketinget understreger samtidig, at formålet med den frie bevægelighed er, at man skal kunne søge arbejde – ikke sociale ydelser – på tværs af grænserne.
Folketinget opfordrer regeringen til at arbejde aktivt i relevante europæiske sammenhænge for at fremme forudsætningerne for at opretholde det danske velfærdssystem og modvirke social dumping.
I forbindelse med revisionen af forordning 883/04 om sociale sikringsordninger opfordres regeringen til at gå i dialog med Kommissionen og andre EU-lande med henblik på at sikre medlemslandenes velfærdssamfund og opstille værnsregler om økonomisk nødvendigt.